આ વખતની ચૂંટણીમાં અપક્ષોનો રાફડો ફાટ્યો છે. એક અભ્યાસ અનુસાર 2012ની વિધાનસભાની ચૂંટણીના પરિણામોમાં 60 બેઠકો એવી હતી કે જેમાં ભાજપ-કોંગ્રેસના ઉમેદવારોને ખૂબ જ ઓછી સરસાઈ મળી હતી. તે વખતે જીપીપી મેદાનમાં હતું. આ વખતે પાટીદારો ભાજપ સામે છે. જેથી ઓછા માર્જિનવાળી અને બળવાવાળી 60 બેઠકો પર ભાજપ માટે ખૂબ જ કપરા ચઢાણ હશે. ભાજપ આવી બેઠક પરથી જીતશે તો પણ ખુબ ઓછી સરસાઈથી જીત મેળવશે. સૌરાષ્ટ્ર, ઉત્તર ગુજરાત અને મધ્ય ગુજરાતમાં 12 બેઠકો એવી હતી, કે જેમાં ભાજપે 5000થી ઓછા મતથી જીત મેળવી હતી. જેના નામ પર નજર કરીએ તો આણંદ, સાવરકુંડલા, ડેડિયાપાડા, બાપુનગર, મોરબી, જામનગર દક્ષિણ, થરાદ, કરજણ, રાધનપુર, ગાંધીનગર ઉત્તર, પાવી જેતપુર, પાદરા અને અંજાર બેઠકનો સમાવેશ થાય છે. આ વખતે આ 12 બેઠકોના પરિણામ ટ્રેન્ડ સેટર બની રહે તો નવાઈ નહીં.